યુવાનની વાત સાંભળી જસુભાઈ નવાઈ પામ્યા. જે યુવાનને પોતે કદી જોયો નહોતો એ એને ‘બાપુજી’ કહીને કેમ બોલાવતો હતો એ એમની સમજમાં ઉતર્યું નહોતું. મરવાની વાત સાંભળી એ થોડા ઉશ્કેરાયા પણ ખરા. ‘કોણ ડોક્ટર શાહ ? ટાવર પાસે દવાખાનું છે તે ? એ ક્યાં આપણા ફેમિલી ડોક્ટર છે ? આપણા ફેમિલી ડોક્ટર તો ડો. મહેતા છે. આ ડોક્ટર શાહ એકવાર ખોટા સર્ટિફિકેટના કેસમાં સંડોવાયો હતો. ત્યારે મેં એનો કેસ લેવાની ના પાડી હતી એટલે એણે મારું ખોટું ડેથ સર્ટિફિકેટ આપ્યું ? ઈર્ષાથી પ્રેરાઈને મને બદનામ કરવા એણે મારું ખોટું ડેથ સર્ટિફિકેટ આપ્યું એ માટે હું ઈંડિયન પીનલ કોડની 420ની કલમ લગાડી એની સામે ખટલો માંડીશ. શું સમજે છે એ એના મનમાં ?’ જસુભાઈ માસ્તરનો પુત્ર ને અન્ય સ્વજનો જસુભાઈની વાત સાંભળી ગભરાઈ ગયા. જસુ માસ્તરને શું થઈ ગયું એ પ્રશ્ન સૌને સતાવવા માંડ્યો. જસુ માસ્તરના પુત્રને લાગ્યું કે કંઈક ગરબડ જરૂર છે, પણ શી ગરબડ છે એ નક્કી કરતાં પહેલાં સૌને વિદાય કરી દેવા જોઈએ એમ એને લાગ્યું. એટલે એણે સૌને પોતપોતાને ઘેર જવાની વિનંતી કરી. આશ્ચર્ય પામતાં સૌ ઘરે ગયાં. જસુ માસ્તરનાં પત્ની પતિના મૃત્યુ પામ્યાની જાણ થઈ ત્યારે રડ્યાં હતાં. એના કરતાંય વધુ જોરથી એમની વાત સાંભળી રડવા માંડ્યા. માસ્તરે એને કહ્યું, ‘બહેન ! તમે શા માટે રડો છો ? તમારા પતિ તમને મારઝૂડ કરે છે ? તો ઈંડિયન પીનલ કોડની 498-એ કલમ લાગુ પાડીશું. ભરણપોષણનો દાવો માંડવો હોય તો સીઆરપીસીની 125મી કલમ લાગુ પાડી શકાય. જોકે, આપણે તે બંને કલમ લગાડીને સાલાને સીધો દોર કરી દઈશું.’ પતિની વાત સાંભળી પત્ની વધુ જોરથી રડવા માંડી. રડતાં-રડતાં એ બોલી, ‘આ તમને શું થઈ ગયું છે ? મને ઓળખતાં નથી ?’